DA Den Europæiske Unions Tidende CE 84/511

(2004/C 84 E/0589)

SKRIFTLIG FORESPØRGSEL P-3930/03

af Alexandros Alavanos (GUE/NGL) til Kommissionen

(16. december 2003)

Om: Bevarelse af privilegier for den græske landbrugsbank

Ifølge artikel 26, stk. 4, i lov nr. 1914/1990 vil alle de særlige bestemmelser, der vedrører den græske landbrugsbank (ATE), også efter omdannelsen af ATE til et aktieselskab blive bibeholdt og anvendt som hidtil. Det drejer sig navnlig om de bestemmelser, der omhandler bankens substantielle og procesretlige privilegier og dens immuniteter i beskatningsmæssig og anden henseende, dens gældsinstrumenter, sikringen af dens fordringer og generelt, hvad angår denne juridiske person og dens rettigheder og forpligtelser. På grundlag af denne bestemmelse gør banken i sine transaktioner med kunderne brug af de privilegier, som den har fået i medfør af lov nr. 4332/1929, artikel 8-15 og 34, stk. 8, og gennem hvilke de retlige, procesretlige og substantielle garantier for de personer, der gennemfører transaktioner med ATE, herunder især bankens debitorer, tilsidesættes. Kommissionen har også fra selskabet »tipopiitiria Thivas A.E.« modtaget en klage i denne sag (svar fra Generaldirektoratet for Landbrug, protokol nr. 31427/24.11.2003).

Eftersom ATE ved at bibeholde og udnytte sine privilegier, der er i modstrid med fællesskabsretten, afpresser de personer, der gennemfører transaktioner med banken, og fratager dem enhver ret til at forsvare sig, bedes Kommissionen oplyse følgende: Hvad agter Kommissionen at gøre for at sætte en stopper for denne krænkelse af ATE's kunders rettigheder samt standse denne konkurrenceforvridning i forhold til andre kreditinstitutter?

Supplerende svar afgivet på Kommissionens vegne af Frederik Bolkestein

(7. april 2004)

I 1997 og 2002 modtog Kommissionen to klager vedrørende de lovgivningsmæssige privilegier, som den græske landbrugsbank nyder godt af. Klagerne kritiserede disse privilegier, som de mente indebar ulovlig statsstøtte.

Ifølge en fast retspraksis er det »kun fordele, der indrømmes direkte eller indirekte ved hjælp af statslige midler, der er støtte i den i traktaten anførte betydning« (se sag C-379/98, Preussenelektra, Sml. 2001 I, s. 2099, præmis 58). Hvis de lovgivningsmæssige privilegier, som den græske landbrugsbank nyder godt af, ikke berører offentlige midler, er der ifølge Kommissionen ikke tale om statsstøtte i den i EF-traktaten anførte betydning. Kommissionen fandt dog, at EF-traktatens artikel 87, stk. 1, kunne finde anvendelse på visse skattemæssige fordele, der er indrømmet banken. Den indledte derfor en undersøgelse, som afslørede forskellige skattemæssige fordele.

Drøftelserne mellem Kommissionen og de græske myndigheder resulterede i, at disse fordele blev ophævet, hvilket bekræftedes ved brev af 24. februar 2004, som omhandlede vedtagelsen af de krævede ændringer (græske statstidende fra 20. februar 2004, lov 3329 - FEK 38/A/10.2.2004).

Oplysningerne fra det ærede medlem, der er modtaget i en klage fra 2003, omhandler andre privilegier, men der henvises ikke til nogen klar overtrædelse af bankdirektivet (Europa-Parlamentets og Rådets direktiv 2000/12/EF af 20. marts 2000 om adgang til at optage og udøve virksomhed som kreditinstitut (1)) eller af EF-traktaten.

Kommissionens tjenestegrene, der undersøgte sagen, vil imidlertid anmode de græske myndigheder om oplysninger om de nationale bestemmelser, der fastsætter den græske landbrugsbanks privilegier.

(1) EFT L 126 af 26.5.2000.